ISTE’MOL TOVARLARI (XIZMATLAR)NING AYRIM TURLARINI IShLAB ChIQARISh VA SOTIShNI TARTIBGA SOLISh TO‘G‘RISIDA

O‘zbekiston Respublikasi Prezidentining “Tijorat banklari depozitlariga aholi va xo‘jalik subyektlari bo‘sh pul mablag‘larini jalb etishni yanada rag‘batlantirish qo‘shimcha chora-tadbirlari to‘g‘risida” 2009-yil 6-apreldagi PQ-1090-son qaroriga muvofiq hamda respublikada ishlab chiqarilayotgan va sotilayotgan iste’mol tovarlari sifati, ularning sanitariya normalari va qoidalariga muvofiqligi yuzasidan nazoratni kuchaytirish, shuningdek odamlarning hayoti va sog‘lig‘i xavfsizligini ta’minlash maqsadida Vazirlar Mahkamasi qaror qiladi:
 1. 2010-yil 1-yanvardan boshlab O‘zbekiston Respublikasi Hukumatining ilovaga muvofiq ayrim qarorlariga o‘zgartirish va qo‘shimchalar kiritilsin.
 2. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S.Azimov zimmasiga yuklansin.
 2. Vazirlar Mahkamasining 2004-yil 22-martdagi 135-son qarori (O‘zbekiston Respublikasi QT, 2004-y., 3-son, 31-modda) bilan tasdiqlangan Kinovideomahsulotlarni ishlab chiqarish, ko‘paytirish, dublyaj qilish, sotish va ularning prokati bo‘yicha faoliyat turlarini litsenziyalash to‘g‘risidagi Nizomda:
 a) 4-banddagi “va jismoniy” so‘zlari chiqarib tashlansin; 
 b) 9-band quyidagi tahrirda bayon qilinsin:
 “9. Litsenziya talabgori litsenziya olish uchun ishchi organga quyidagi hujjatlarni taqdim etadi:
 a) litsenziya berish to‘g‘risida ariza, unda quyidagilar ko‘rsatiladi:
 yuridik shaxsning nomi va tashkiliy-huquqiy shakli, joylashgan joyi (pochta manzili), xizmat ko‘rsatuvchi bankning nomi va bankdagi talab qilib olinadigan asosiy depozit hisob raqami;
 litsenziyalanayotgan faoliyat turi (yoxud uning bir qismi);
 b) yuridik shaxs davlat ro‘yxatidan o‘tkazilganligi to‘g‘risidagi guvohnomaning notarial tasdiqlangan nusxasi;
 v) ariza ko‘rib chiqilganligi uchun litsenziya talabgori tomonidan yig‘im to‘langanligini tasdiqlaydigan hujjat”;
 v) 22-bandning ikkinchi xatboshi va 32-bandning to‘rtinchi xatboshi chiqarib tashlansin;
 g) Nizomga ilovaning “Subyektlar” ustuni birinchi pozitsiyasidagi “va jismoniy” so‘zlari chiqarib tashlansin.